माइनावनि बिफाया बर’नि राजखान्थियारि हान्जा पि.टि.सि.ए.नि सासे गोख्रों मावथिमोन।आरो बे हान्जाया आलादा राइजो उदयाचल दाबिनानै सोमावसारदोंमोन। गुबुन फारसेथिं फरायसा आफाद‌आ आलादा राइजो बडलेण्ड दाबिनायखौ लानानै मुखुबथार। मोननैबो हान्जानि थांखिया एखेब्लाबो मावनाय आरो साननाय गोरोबलाया। बर’ हारिनि गेजेराव‌ राजखान्थियारि हान्जा आरो फरायसा आफादनि गेजेराव मोहेर-दावहेर जालायबाय थायो। बेनि बेलायाव माइनाव बिफाया आरो आगानसे बाराबाव। अनसुलामोनखौ नुब्लानो बियो होख्रां-होसि खालामो। फिसाजो माइनावआबोदि कलेज फरायनायनि सुजुगावनो फरायसा आफादनि मेल-मिटिंफोराव ओंखारफायो आरो बिबदियैनो सासे फरायसा दैदेनगिरि सेंग्राजों मेजेरलायनाय, जंखायलायनाय, लोगो हमलायनाय जागासिनो दं बेखौ खोनाफा-माफा खोनाबाय। लोगो लोगो बियो अरखिबादि बेरदावथारबाय। माइनाव बिमाखौ सामोल होनायनि बिथोनजों गोरायै बुंबाय – “नोंसाजोखौ कलेजाव हगारनो मोनला”। बाथ्राया एफा-एनै गुफुंनायावनो माइनावखौ नायनोबो फैबाय सरकारनि साख्रिआवलाफोरानो। गावसोरनि जाथि-खुरमाफोराबो नारसिननानै बुंनो हमबाय – हिन्जावनि फिसाया बिबारनि समान, बारफुनाय समावसो समायना, बोथोर थांनाय लोगो-लोगोनो लह्राय लांनो हमो।